  Майя Бывальцева 17-тӥ гудырикошконэ Удмуртиысь «Лудорвай» музей-заповедникын гурт лулчеберетъя «ГуртFEST» IV калыккуспо фестиваль ортчиз. Со сярысь улосвыл тӧролэн но кивалтэтлэн пресс-службазы ивортэ. Шулдыръяськонлы кутскон сётӥз 107 аръем тӧл вукоез лэзён, собере валтӥсь сцена вылэ Эстониысь, Москваысь, Татарстанысь, Карелиысь но Удмуртиысь фольклор коллективъёс потӥзы. Фестивальлэн нимысьтыз ӧтем куноосыз Эстониысь «Väägvere külakapell» но Карелиысь «Sattuma» группаос луизы. Асьмелэн кӧня ке огъя ужпумъёсмы: пӧртэм калыкъёслэсь лулчеберетсэс пыӵатыны но кунмылэн пӧртэм сэрегъёсысьтыз вуэм аспӧртэм усточиосын тодматскыны, капчи мылкыд басьтыны но сое кемагес возьыны Анастасия Муталенко, Удмуртиысь кивалтэтлэн тӧроезлэн воштӥсез«Лудорвайлэн» кивалтӥсез Татьяна Шкляева музейын ужасьёс Удмуртиын улӥсьёслы но вань куноослы гурт сярысь чебер но тунсыко вераны тыршо шуыса пусйиз. Фестивале лыктэмъёслы тау кариз Удмуртилэн Кун Кенешысьтыз тодосъя, дышетонъя, лулчеберетъя, йӧскалык но егитъёсын ужан политикая ялан ужась ӧрилэн тӧроез Татьяна Ишматова. Асьмемыз вордскем музъемез, ас лулчеберетэз яратон, котырысьтымы улонэз тунсыкогес, пӧртэмгес, умойгес карыны мылкыд огазеяло. Бадӟым тау празднике пиналъёсынызы лыктэмъёслы, соослэн пичи дырысенызы пӧртэм кылъёсын вераськись но йылолъёсты тодӥсьёсын пумиськыны луонлыксы вань Татьяна Ишматова, Удмуртилэн Кун Кенешысьтыз ялан ужась ӧрилэн тӧроезФестиваль улсын выль чечыез вӧсязы, «Музыка в стиле этно» вожвылъяськон ортчытӥзы. «Кибашлыослэн гуртазы» куиськыны, гындэм ыжгонлэсь, ньӧрлэсь киужъёс лэсьтыны, гончар круген ужаны, пуэз вӧлыны дышетӥзы. Озьы ик пӧртэм шудонъёс но ӵошатсконъёс, адӟытонъёс ужазы. Уйпал удмуртъёслэн юртъеразы бесерманъёслэн театрзы спектакль возьматӥз, кытчы учкисьёс но пыриськизы. Со сяна, этнографи туризмез азинтонъя котырес ӝӧк ортчиз. Ватсалом, Эстониысь но Карелиысь фольклор гурппаос 16-тӥ гудырикошконэ Сарапулэ концертэн вуылӥзы. Тодэ вайытом, 17-тӥ гудырикошконэ Дэбес ёросын удмурт крезьгурчилэн Геннадий Корепанов-Камскийлэн вордскемез дырысен 90 ар тырмонлы сӥзем «Певец земли удмуртской» элькун фестиваль ортчиз. Тегъёс: Лулчеберет Туризм Удмуртия Лудорвай йӧслыкъёс Удмуртиысьтуризм фольклор  